ΑΠΟΦΑΣΗ ΤΗΣ ΕΠΙΤΡΟΠΗΣ της 27ης Ιουλίου 1994 για την έγκριση προγράμματος εξάλειψης και εποπτείας της αφρικανικής πανώλης των χοίρων που υποβάλλεται από την Πορτογαλία και για τον καθορισμό του ύψους της χρηματοδοτικής συμμετοχής της Κοινότητας (Το κείμενο στην πορτογαλική γλώσσα είναι το μόνο αυθεντικό) (94/613/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα (1), όπως τροποποιήθηκε τελευταία από την απόφαση 94/370/ΕΚ (2), και ιδίως το άρθρο 24,

Εκτιμώντας:

ότι η απόφαση 90/424/ΕΟΚ προβλέπει τη δυνατότητα ανάληψης χρηματοδοτικής δράσης της Κοινότητας για την εξάλειψη και την εποπτεία της αφρικανικής πανώλης των χοίρων-

ότι, βάσει επιστολής της 15ης Φεβρουαρίου 1994, η Πορτογαλία υπέβαλε πρόγραμμα εξάλειψης και εποπτείας της εν λόγω νόσου-

ότι, μετά από εξέταση, αποδείχτηκε ότι το πρόγραμμα αυτό είναι σύμφωνο με την απόφαση 90/638/ΕΟΚ του Συμβουλίου της 27ης Νοεμβρίου 1990 για τον καθορισμό των κοινοτικών κριτηρίων που εφαρμόζονται στις ενέργειες εξάλειψης και εποπτείας ορισμένων νόσων των ζώων (3), όπως τροποποιήθηκε από την οδηγία 92/65/ΕΟΚ (4)-

ότι, λόγω της σπουδαιότητας του προγράμματος για την πραγματοποίηση των επιδιωκόμενων στόχων από την Κοινότητα σε θέματα υγείας των ζώων, κρίνεται σκόπιμος ο καθορισμός της χρηματοδοτικής συμμετοχής της Κοινότητας σε ποσοστό 50 % των εξόδων που αναλαμβάνονται από την Πορτογαλία με ανώτατο όριο τα 400 000 Ecu-

ότι η χρηματοδοτική συμμετοχή της Κοινότητας θα χορηγηθεί εφόσον πραγματοποιηθούν οι προβλεπόμενες ενέργειες και οι αρχές υποβάλουν όλες τις απαραίτητες πληροφορίες μέσα στις προβλεπόμενες προθεσμίες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Το πρόγραμμα εξάλειψης και εποπτείας της αφρικανικής πανώλης των χοίρων που υποβλήθηκε από την Πορτογαλία, εγκρίνεται για την περίοδο από την 1η Ιουλίου 1994 έως τις 31 Δεκεμβρίου 1994.

Άρθρο 2

Η Πορτογαλία θέτει σε ισχύ την 1η Ιουλίου 1994 τις νομοθετικές ρυθμιστικές και διοικητικές διατάξεις για την υλοποίηση του προγράμματος που προβλέπεται στο άρθρο 1.

Άρθρο 3

1. Η χρηματοδοτική συνεισφορά της Κοινότητας καθορίζεται σε ποσοστό 50 % των δαπανών που αναλαμβάνονται από την Πορτογαλία για την υλοποίηση του προγράμματος που προβλέπεται στο άρθρο 1 με ανώτατο όριο 400 000 Ecu.

2. Η χρηματοδοτική συνεισφορά της Κοινότητας χορηγείται μετά από:

- τριμηνιαία υποβολή στην Επιτροπή έκθεσης σχετικά με την πρόοδο του προγράμματος, καθώς και των σχετικών δαπανών,

- υποβολή στην Κοινότητα, το αργότερο την 1η Ιουλίου 1995, τελικής έκθεσης σχετικά με την τεχνική εκτέλεση του προγράμματος, η οποία συνοδεύεται από δικαιολογητικά έγγραφα που αφορούν τις σχετικές δαπάνες.

3. Η χρηματοδοτική συνεισφορά της Κοινότητας υπολογίζεται και χορηγείται σε Ecu με την τιμή που ισχύει την πρώτη εργάσιμη ημέρα του μήνα αίτησης χρηματοδότησης, κατά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα απόφαση απευθύνεται στην Πορτογαλική Δημοκρατία.

Βρυξέλλες, 27 Ιουλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 19.

(2) ΕΕ αριθ. L 168 της 2. 7. 1994, σ. 31.

(3) ΕΕ αριθ. L 347 της 12. 12. 1990, σ. 27.

(4) ΕΕ αριθ. L 268 της 14. 9. 1992, σ. 54.